ሚኒስቴሩ የአካቶ ትምህርትን ለማሻሻል የድጋፍ ስምምነት ተፈራረመ
የትምህርት ሚኒስቴር የአካቶ ትምህርትን ወደ ተሻለ ደረጃ ለማድረስ ከኢዱኬሽን ሪሊፍ ፋውንዴሽን ጋር የድጋፍ ስምምነት አደረገ፡፡የሃገሪቱን የልዩ ፍላጎት ትምህርት ስራ ለማገዝ በሚያስችል መልኩ ድጋፍ ለማድረግ ተቀማጭነቱን ስዊዘርላንድ ጄኔቫ ካደረገው ድርጅት ጋር  ጋር ስምምነት የተፈረመው፡፡በዓለም ዓቀፍ ደረጃ የተቀመጡትን ዘላቂ የልማት ግቦችን ለማሳካት በልዩ ድጋፍና አካቶ ትምህርት ላይ ልዩ ትኩረት ሰጥቶ መስራት እንደሚያስፈልግ በለፈው ፈረንጆቹ ዓመት ሜክሲኮ በተካሄደው ሁለተኛው አለም ዓቀፍ የድርጅቱ ጉባዔ ተገልጿል፡፡በጉባዔው ላይ የተሳተፉ አገራት በሙሉ ተግባሩን ለመፈፀም ቃል የገቡ ሲሆን በወቅቱ በኢትዮጵያ በኩል ስምምነቱን የትምህርት ሚኒስትር ዴኤታ አቶ መሀመድ አህመዲን በኩል የተፈረመ ሲሆን እቅዱን ተግባራዊ ለማድረግ ኢዱኬሽን ሪሊፍ ፋውንዴሽን በኢትዮጵያ በትምህርቱ ዘርፍ እየተከናወነ ያለውን ተግባራት በአካል ተገኝተው እንዲጎበኙ እና አስፈላጊውን ድጋፍ እንዲያደርጉ ጥሪ ቀርቦላቸው ነበር፡፡በጥሪውም መሠረት በድርጅቱ ፕሬዚዳንት ማንሱር ቢል ሙሳላም የሚመራ ከፍተኛ የልዑካን ቡድን ከየካቲት 7 እስከ 11፡2011 ዓ.ም ድረስ በኢትዮጵያ የስራ ጉብኝት አካሂደዋል፡፡በዚሁ ጊዜ በአዲስ አበባ ከተማ አስተዳደርና በደቡብ ክልል የሚገኙ የልዩ ፍላጎት ትምህርት ሪሶርስ ማዕከል ትምህርት ቤቶችን ጎብኝተዋል፡፡ከጉብኝቱ በኋላም ከትምህርት ሚኒስቴር ከፍተኛ አመራሮች ጋር የሃገሪቱን የልዩ ፍላጎት ትምህርት ስራ ማገዝ በሚቻልበት ሁኔታ ላይ ምክክር አድርገዋል፡፡በውይይታቸውም በልዩ ፍላጎት ትምህርት የሪሶርስ ማዕከላትን በተለያዩ ቴክኒካል እና ማቴሪያል ድጋፍ ከማድረግ ባሻገር የመምህራንና የትምህርት ባለሙያዎችን ሚና እንዲጎላ ከማድረግ አኳያ የዓለም ሃገራትን በማስተባበር ኢትዮጵያም የዚሁ ተጠቃሚ እንድትሆን እንደሚሰራ የድርጅቱ ፕሬዚዳንት ማንሱር ቢል ሙሳላም ተናግረዋል፡፡ይህንንም ስምምነት ከግብ ለማድረስ በአገር አቀፍ ደረጃ ክትትል የሚያደርግ ስቲሪንግ ኮሚቴ እንደሚቋቋም በውይይቱ ወቅት ተገልጿል፡፡ትምህርት ሚኒስቴር በአምስተኛው የትምህርት ዘርፍ ልማት ፕሮግራም ላይ የልዩ ፍላጎት ትምህርት ሪሶርስ ማዕከላትን 800 ለማድረስ የታቀደ ሲሆን የዚህ ዓይነቱ የድጋፍ ስምምነት ማዕከላቱን በተለያዩ ማቴሪያሎች ለማደራጀት ከፍተኛ እገዛ እንደሚኖረው በትምህርት ሚኒስቴር ገልጿል::ኢዱኬሽን ሪሊፍ ፋውንዴሽን ከኢትዮጵያ በተጨማሪ የአፍሪካ ሃገራትንም ለማገዝ እንዲያስችለው በአዲስ አበባ ጽህፈት ቤት እንደሚከፍትና ቀጣዩንም 3ኛውን ዓለም አቀፍ ጉባዔ በኢትዮጵያ እንዲካሄድ ተስማምተዋል፡፡በመጨረሻም የትምህርት ሚኒስትር ዶክተር ጥላዬ ጌቴ እና የድርጅቱ ፕሬዚዳንት ማንሱር ቢል ሙሳላም የድጋፍ ስምምነቱን በጋራ ፈርመዋል፡፡(ምንጭ፡-የትምህርት ሚኒስቴር)